text: Påsatte pinsebrande i Brørup 
  08 juni 2014 kl. 05.59
  Politiet fik i aftes to anmeldelser om brande i Brørup. Brandene menes at være påsatte, fortæller vagthavende ved Syd- og Sønderjyllands Politi til TV SYD. Også en brand i Bramming.
  Værst var det på Ribevej i sydenden af Brørup, hvor der var sat ild i en kranbil og en ladvogn. Politiet fik anmeldelsen klokken 23.16
  25 minutter senere, klokken 23.41, kom så en ny melding om brand. Denne gang i en skraldespand på en rasteplads ved Brørup.
  Inden brandene i Brørup blev der klokken 22.50 slået alarm, da der var ild i køkkenet på et pizzeria på Storegade i Bramming. Her var branden ikke påsat, men i stedet var grillen ikke blevet slukket.
  Alle tre brande kom under kontrol og ingen personer er kommet noget til.
  